BREAKING Instanța a respins arestul preventiv pentru Sorina Pintea, care a fost pusă sub control judiciar

UPDATE: Sorina Pintea, fostul ministru al Sănătăţii, a părăsit, vineri, arestul Central al Poliţiei Capitalei, cu o ambulanţă, după ce Curtea de Apel Bucureşti a decis ca aceasta să fie cercetată sub control judiciar. Cel mai probabil, ea va fi internată într-un spital pentru tratament, scrie Agerpres.

Știrea inițială: Instanța a respins, vineri, arestul preventiv pentru Sorina Pintea, care a fost pusă sub control judiciar pentru 60 de zile, au declarat pentru G4Media.ro surse judiciare.

Judecătorii Curții de Apel Bucureți au acceptat, vineri, contestația social-democratei Sorina Pintea, față de arestarea preventivă decisă în urmă cu o săptămână, în dosarul în care este acuzată de luare de mită.

Magistrații care au luat decizia sunt Risantea Găgescu, care a achitat-o pe Mariana Rarinca în procesul de șantaj la adresa Liviei Stanciu, și Corina Cornelia Mîndrilă.

Vineri dimineață, Pintea a fost adusă din Arestul Central al Poliției Capitalei cu o dubă și fără să fie încătușată.

În ultimele zile, a fost intens dezbătută încătușarea Sorinei Pintea în momentul în care a fost dusă la un consult medical, la policlinica Ministerului de Interne din București.

Sorina Pintea, arestată pentru luare de mită, nu se încadrează printre excepţiile de a nu fi încătuşată din regulamentul MAI privind organizarea şi funcţionarea centrelor de reţinere şi arestare preventivă din 9 februarie 2018, au explicat G4media.ro surse din poliţie. (Vezi detalii aici)

Procurorii DNA o acuză pe Sorina Pintea că ar fi luat 120.000 lei printr-un intermediar pentru “proiectarea și executarea lucrărilor de amenajare bloc operator-sală chirurgie cardiovasculară și toracică și spații adiacente”, încheiat în anul 2019 de unitatea spitalicească cu societatea comercială. Suma ar fi reprezentat a doua tranșă din suma totală, fostul ministru al Sănătății din Cabinetul Dăncilă încasând anterior suma de 10.000 euro, conform DNA.

Sursa foto: Inquam Photos / Octav Ganea